Ni̱ huê dànanj gataj Juan duguataꞌ nnee,
riñan nej rej ngà riñan nej levita nga gaꞌnḯn nej judío nne ruhuâ yumanꞌ snàꞌànj Jerusalén nga gaꞌanj gàchìnj naꞌanj nej sôꞌ ni̱ gataj nej sôꞌ:
Ahuin sí huînꞌ ràꞌaj.
Ni̱ ganataꞌ sôꞌ ni̱ nun ga̱chri̱ huì sôꞌ ni̱ gataj sôꞌ:
—Sê huin Cristo mánj.
Ni̱ gachín naꞌanj nej sí dânj ni̱ gataj nej sôꞌ:
—Ni̱ ahuin si huînꞌ ràꞌaj.
Si huêꞌ huin Elías sàꞌ.
Ni̱ gataj Juan:
—Sê huin Elías mánj.
Ni̱ gachín naꞌanj nej sí dânj:
—Si huêꞌ huin profeta ga̱ꞌna̱ꞌ sàꞌ:
Nanikàj Juan ni̱ gataj sôꞌ:
—Sê danj huín mánj.
Ni̱ gataj nej sí dânj:
—Hiôꞌ ni̱ ahuin sí huînꞌ ràꞌaj.
Daꞌnga ni̱ gi̱nikaj nej ñûnj nuguanꞌan ga̱ꞌa̱nj nej ñûnj riñan nej sí gaꞌnḯn gaꞌna nej ñûnj.
Ni̱ dàj tajꞌ rayiꞌî Ma̱ꞌânꞌ ràꞌaj.
Ni̱ gataj sôꞌ:
—Ñùnj huin ꞌngo̱ sí ni̱ka̱j si-nùguànꞌ ꞌngo̱ sí ga̱ꞌmi̱n nùkuaj riñan hioꞌó nàkòo:
“Na̱gi̱ꞌhiaj ni̱ka̱ nej suj ma̱ꞌan nej suj riñan Ma̱ꞌan Señor” —dàj rûnꞌ gataj Isaias sôꞌ gataj dàj ga̱huin.
Ni̱ nej sí gaꞌanj gàchìnj naꞌanj dânj huin yiꞌnïnꞌ nej dùguìꞌ nej sí fariseo.
Ni̱ gachín naꞌanj nej sôꞌ,
ni̱ gataj nej sôꞌ:
—Nùnj huin saj ni̱ duguataꞌ nneꞌ,
si sê Cristo,
ni̱ si sê Elías,
ni̱ si sê sôꞌ gataj dàj ga̱huin huînꞌ ràꞌaj.
Nanikàj Juan ni̱ gataj sôꞌ:
—Ñùnj ni̱ man ruhuâ nnee duguataꞌ nnej nej guiì;
sani̱ siganï̂nj nej suj nne ꞌngo̱ sí danj sani̱ nun niꞌin nej suj sôꞌ mánj.
Sí nânj ꞌnaꞌ neꞌ rùkùj,
sani̱ gàꞌ si̱nï̱n sôꞌ huin gàꞌ daꞌ ñùnj,
sani̱ nàꞌàj ñânj ga̱na̱chí nnïnj ꞌnï̱nj kanj ꞌnï̱nj dakó sôꞌ.
Huê dànanj gahuin riñan hioꞌó Betania,
neꞌ ané duꞌhua kïn Jordán,
ñan nu̱n Juan duguataꞌ nne sôꞌ nej guiì.
Aꞌngô gui dânj ni̱ giniꞌin Juan duguataꞌ nnee si ꞌna̱ꞌ nichì Ma̱ꞌan Jesús ñan ni̱kï̱nꞌ sôꞌ ni̱ gataj sôꞌ:
—Gi̱ni̱ꞌhiaj nej suj dadinꞌ hiuj nânj ꞌnaꞌ si-Ma̱tsï̱j Ma̱ꞌan Ñaꞌanj an ni̱ huej huin sa gi̱ꞌhiaj gànàrë̀ꞌ si-ga̱kïnꞌ nej guiì.
Huê rayiꞌî Ma̱ꞌan nânj huin sa gatâ gu̱nïn nej suj:
“Neꞌ rùkùj ꞌnaꞌ ꞌngo̱ sí dânj,
ni̱ huin ña̱n sôꞌ riñânj;
dadinꞌ gàꞌ si̱nï̱n sôꞌ huin gàꞌ daꞌ ñùnj.”
Sani̱ nun niꞌín dàj hua Ma̱ꞌan sôꞌ mánj;
sani̱ gaꞌnaꞌ Ma̱ꞌan sôꞌ guendâ gi̱ni̱ꞌin nej guiì màn yumanꞌ Israel Ma̱ꞌan sôꞌ,
rayiꞌî dan duguataꞌ nnêj nej guiì daꞌnga ni̱ giniꞌin ninj Ma̱ꞌan sôꞌ.
Ni̱ ganataꞌ Juan sa giniꞌin sôꞌ ni̱ gataj sôꞌ:
—Giniꞌín gininj Ma̱ꞌan Espíritu Santo gaꞌnaj neꞌ yàtàꞌa ni̱ huaj dàj rûnꞌ hua yaꞌàan ni̱ ga̱ta̱j ahui sôꞌ na̱nj ánj.
Ni̱ gàꞌ nun niꞌín sij mánj;
sani̱ Ma̱ꞌan sa gaꞌnḯn gaꞌnaꞌ du̱guataꞌ nnêj gataj:
“Ni̱ sa a̱hui gi̱ni̱ꞌînꞌ gàtàꞌ Ma̱ꞌan Espíritu Santo,
ni̱ gaꞌanj ga̱ne ahui sôꞌ,
ni̱ huê Ma̱ꞌan sôꞌ huin sa du̱guataꞌ nne ngà Ma̱ꞌan Espíritu Santo nej guiì na̱nj ánj.”
Ni̱ giniꞌín,
ni̱ rayiꞌî dan ganatá si huê sij huin Daꞌní Ma̱ꞌan Ñaꞌanj an.